  Анжелика Тихонова корреспондент Ижкарын улӥсьёс кунгож сьӧры потан паспорт басьтэмзы понна кун пошлиналы 30 процентлы ӧжытгес тырыны быгатозы 2017-тӥ арын 1-тӥ толшорысен. Кызьы ивортэмын Удмуртияя МВД-лэн нимлыко бамаз, со понна одно ик Кун но муниципал юрттӥськетъёсъя огъя порталэз уже кутоно. «Кызьы ивортӥзы Удмурт Элькунъя МВД-лэн миграцияя юанъёсъя Управленияз, 2017-тӥ арын 1-тӥ толшорысен Росси Федерацилэн Вытъёсъя кодексэныз физической адямиос ласянь юридик ужъёс лэсьтэм понна юнматэм кун пошлиналэн быдӟалаез верам юридик ужъёсты лэсьтэм но тупась кун пошлинаез Кун но муниципал юрттӥськетъёсъя огъя порталэз уже кутыса тырем сярысь вазиськон сётыса 0,7 коэффициентэз лыдэ басьтыса кутӥське», — шуэмын ивортонын. Росси гражданинлэсь паспортсэ воштон, кунгож сьӧры потаны паспорт басьтон, кунэ кунгож сьӧрысь куноосты ӧтён лэсьтон понна вазиськон сётэм адямиос кун пошлинаез льгота тарифъя, 30 процентлы ӧжытгес тырозы. Кылсярысь, кугнож сьӧры потаны выль паспорт басьтон понна кун пошлина 3 сюрс 500 манет луэ ке, вазиськон сётыку но пошлинаез Кун но муниципал юрттӥськетъёсъя огъя портал пыр тырыку 2017-тӥ арын 1-тӥ толшорысен 2 сюрс 450 манет луоз. Тегъёс: Ижкар МВД Удмуртия Мерлык Кунюрттськетъёс паспорт  